Nasrec-reeksmoordenaar is spytLazarus Mazingane Lazarus Mazingane, die sogenaamde Nasrec-reeksmoordenaar en verkragter, is glo spyt oor sy misdrywe, het die Sowetan Donderdag berig. “Ek het moord gepleeg en onskuldige mense se lewens verwoes. Verskeie ma’s en pa’s het nie meer kinders as gevolg van my nie,” het hy Woensdag tydens die departement van korrektiewe dienste (DKD) se 16 dae van aktivisme van Geen geweld teen Vroue, Kinders en Mense met Gestremdhede-veldtog gesê. “Ek is spyt oor my dade. Ek het my innerlike mens ignoreer en ons almal het ŉ innerlike mens. Ek is skuldig bevind op aanklag van 17 moorde, 24 verkragtings, ontvoering en die besit van onwettige vuurwapens en ammunisie.” Mazingane is op 3 Desember 2002 in die Johannesburgse hooggeregshof tot 17 keer lewenslange tronkstraf gevonnis en moet meer as 700 jaar se tronkstraf uitdien vir die misdade wat tussen 1993 en 1998 gepleeg is. Regter Joop Labuschagne het tydens sy vonnisuitspraak Mazingane beskryf as ‘n “wrede en onmenslike persoon wat geen berou getoon het nie, en permanent uit die samelewing verwyder moet word”. – SAPA